La Bibia piemontèisa/Testament Neuv/Gioann/Gioann 1


Gioann

1

Pròlogh ëd l'Evangeli 
Ant ël prinsipi a-i era col ch’a l’é ciamà “la Paròla”; chiel a stasìa ansem a Dé, e chiel a l’era Dé.  Al prinsipi, con Dé, a-i era chiel. Për sò mojen Dé a l’ha creà tut lòn ch’a-i é, tant ch’as peul bin disse ch’a-i sìa gnente ‘d creà che chiel a l’àbia nen falo. Chiel a l’era la vita e la vita a l’era la lus për tuti j’uman. Cola lus a splendriss an sël top, ma 'l top a l'ha nen podula stenze.

A l'é vnuje n'òm, mandà da Nosgnor. As ciamava Gioann.  A l'é vnù për fé da testimòni, për rende testimoniansa a la lus, parèj che tuti a chërdèisso për sò mojen.  A l'era nen chiel la lus, ma a l'é vnù mach për rende testimoniansa a la lus.  La vera lus, ch'a anlùmina tùit j’uman, a l'era 'n camin ch'a vnisìa 'nt ël mond. Chiel a l'era 'nt ël mond e 'l mond a l'é stàit creà da chiel, ma 'l mond a l'ha nen arconossulo.  A l'é vnù dai sò, ma ij sò a l'han nen arseivulo. Nopà, a tuti coj ch'a l'han arseivulo - a coj ch'a chërdo an sò nòm - a l'ha dàit ël drit ëd podèj dventé fieuj 'd Nosgnor - nen fieuj nassù coma coj ch'a nasso da 'n pare e na mare, o da volontà uman-a, opura për decision ëd cheidun, ma da Nosgnor.

Ora, col ch’a l’é ciamà “la Paròla” a l’é dventà n’òm e a l'é stàit an tra 'd nojàutri. I l'oma contemplà sò splendrior divin. A l’é lë splendrior dël Fieul ùnich ëd Dé ‘l Pare, pien ëd grassia e 'd vrità.  Gioann a l'ha rendune testimoniansa e a l'ha proclamà a vos àuta: "Sto-sì a l'é l’òm dont i l'avìa dit: 'Col ch'a ven apress ëd mi a l'é da consideresse pi grand che mi, përchè chiel a esistìa già anans ëd mi". Përchè da soa pienëssa i l'oma arseivù na grassia dòp l'àutra.  La Lege a l'é stàita dàita për ël mojen ëd Mosè, ma la Grassia e la Vrità a son ëvnuite për ël mojen ëd Gesù Crist. Gnun a l'ha mai vëddù Dé, ma col ch’a l’ha falo conòsse a nojàutri a l’é stàit ël Fieul ùnich ëd Dé, ch’a l’era sèmper dacant al Pare.

La testimoniansa 'd Gioann ël batesator 

Costa-sì a l'é la testimoniansa che Gioann a l'ha dàit cand che ij cap dij Giudé a l'avìo mandaje ij sacerdòt e ij Levita da Gerusalem për anteroghelo. A l'han ciamaje: "Ti, chi it ses-to?". Chiel a l'ha rësponduje sensa reticense e a l'ha dit ciàir e net: "A l'é nen mi ch'i son ël Crist". anlora a l'han ciamaje: "Chi it ses-to, donca? Ses-to Elia?", e a-j dis:"I lo son nen". "Ses-to 'l profeta?, e a l'ha rëspondù: "Nò!". anlora a l'han dije: "Ch'it ses-to? Përchè i l'oma da deje na rispòsta a coj ch'a l'han mandane. Còsa dises-to 'd ti midesim?".

Gioann a l'ha rësponduje: "I son la vos ëd col ch'a crija 'nt ël desert: 'Spiané la strà ‘d Nosgnor', coma a l'ha dilo Isaia 'l profeta". Ora, cheidun ëd coj ch'a l'ero stàit mandà da chiel a l'ero 'd Farisé e a l'han ancora ciamaje: "Përchè, donca, bateses-to, s' it ses nen  ël Crist, nì Elia, nì 'l Profeta?". Gioann a l'ha rësponduje: "Mi i bateso mach con d'eva, ma a-i në i-é un belessì 'n mes ëd la gent ch'i conòsse nen. Combin che Sò ministeri a ven-a apress dël mè, i saria gnanca degn ëd dësgropeje le stache dle sàndole!". Ste còse a son rivà a Betània, da l'àutra banda dël Giordan, andoa che Gioann a batesava.

A l'andoman Gioann a l'ha vëddù Gesù ch'a venìa da chiel, e a dis: "Vardé-sì l'Agnel ëd Nosgnor ch'a gava 'l pecà dal mond! A l'é pròpi’ d col-lì ch’ i disìa: 'Col ch'am ven apress a l'é da consideresse pi grand che mi, përchè Chiel a esistìa già prima 'd mi'. Mi i lo conossìa nen, ma i son ëvnù a batesé con d'eva përchè Chiel a fussa 'rvelà a Israel".

Gioann a l'ha 'dcò rendù costa testimoniansa: "I l'hai vëddù lë Spìrit ch'a calava dal cel coma na colomba e ch'as posava an su Chiel. Mi i lo conossìa nen, ma Col ch'a l'ha mandame a batesé con d'eva a l'avìa dime: 'Col ch'it vëdras lë Spìrit caleje e posessje adòss, a l'é col ch'a batesa con lë Spìrit Sant. I l'hai vëddulo e i në rendo testimoniansa ch'a l'é Chiel ël Fieul ëd Nosgnor".

A l'andoman ancora, Gioann a l'é fërmasse 'nt ël medesim leu con dòi dij sò dissépoj e, an beicand Gesù ch'a passava, a l'ha sclamà: "Vard-lo là l'Agnel ëd Nosgnor". Coj dòi dissépoj, sentì ch'a l'han ëste paròle, a son andàit dapress a Gesù. Gesù a l'é virasse, a l'ha vëddù ch'a j'andasìo dapress e a l'ha dije: "Còsa sërchev-ne?". A l'han rësponduje: "Rabbi," ch'a veul dì '' Magìster'', "Doa ch’it ëstas-to ‘d ca?". E Chiel a-j dis: "Vnì a vëdde!". A l'era apopré quatr ore dël dòp-mesdì cand ch'a son andàit con Chiel andoa ch'a stasìa e a son fërmasse da Chiel për lòn ch'a restava dla giornà.

La diciarassion d'Andrea 

Ora Andrea, frel ëd Simon Pero, a l'era un ëd coj dòi ch'a l'avìo sentune parlé da Gioann e ch'a l'ero andaje dapress. La prima còsa ch'a l'ha peui fàit Andrea a l'era d'andé a sërché Simon, sò frel, e, cand ch'a l'ha trovalo a l'ha dije: "I l'oma trovà 'l Messia!" (ch'a veul dì: ël Crist) e a l'ha mnalo da Gesù. Gesù a l'ha vardalo e peui a l'ha dije: "Ti 't ses Simon, fieul ëd Giòna. It seras ciamà Cefas", ch'a veul dì ‘ëd pera’ (Pero)”.

La vocassion d'àutri dissépoj 

A l'andoman Gesù a l'ha vorsù andé an Galilea. A l'ha trovà Flip e a l'ha dije: "Ven-me dapress!". (Flip a l'era 'd Betsaida, la sità da 'ndoa ch'a l'ero ëdcò Andrea e Pero). Flip ëdcò a l'ha trovà Natanael, e a-j dis: "I l'oma trovà Gesù, ch'a l'é 'd Nasaret, fieul ëd Giusèp. Mosè a l'avìa scrivune 'nt la Lege e 'dcò ij profeta a l'han scrivune". E Natanael a-j dis: "É-lo possìbil ch'a-i seurta cheicòsa 'd bon da Nasarèt?". Flip a-j dis: "Ven a vëdde!".

Cand che Gesù a l'ha vëddù Natanael ch'a vnisìa da Chiel, a l'ha sclamà: "Vardé-là n'israelita genit, dabon un galantòm!". Natanael a-j dis: "Com é-lo che t'am conòsse?", e Gesù a-j rëspond: "Prima che Flip a l'avèissa ciamate, cand ch'it j'ere sota 'l fié, i l'hai vëddute!". Anlora Natanael a l'ha sclamà: "Rabbì, Ti 't ses ël Fieul ëd Nosgnor, Ti 't ses ël Rè d'Israel!". Gesù a-j dis: "Përchè i l'hai dite ch'i 'hai vëddute sota 'l fié, ti 't chërde? It vëdras bin d'àutr che lòn!". A-j dis ëdcò: "An vrità, an vrità 'v diso ch'i vëdreve 'l cel duvèrt e j'àngej 'd Nosgnor ch'a monto e ch'a calo dzora dël Fieul ëd l'òm".

Nòte 

Bibia
Testament Neuv
Gioann